28η Διδακτική ώρα

3.3.3 Δυναμική Ομάδων

3.3.3.1. Βασικές έννοιες- Ορισμοί

*Εισαγωγική έννοια ομάδας*

Η ομάδα αποτελεί έννοια και όρο που χρησιμοποιούμε σχεδόν καθημερινά στη ζωή μας.

Για παράδειγμα,

(1) μερικές φορές ο γυμναστής ζητά από τα παιδιά της ομάδος του μπάσκετ να συγκεντρωθούν για προπόνηση.

(2) Άλλοτε η καθηγήτρια μουσικής ζητά από την ομάδα της χορωδίας να βρεθεί στο αμφιθέατρο για μια πρόβα.

Και στις δύο περιπτώσεις προβάλλεται η έννοια της ομάδας.

Τι είναι λοιπόν η ομάδα; Σύμφωνα με τα παραδείγματα,

παρατηρούμε ότι τουλάχιστον δύο ή περισσότερα άτομα που

(i) θα προπονηθούν μαζί βοηθώντας το ένα το άλλο στο μπάσκετ, για να νικήσει η ομάδα τους,

(ii) ή θα προετοιμαστούν μαζί στη χορωδία, για να πετύχουν ένα καλό αποτέλεσμα.

*Ορισμός ομάδας*

(α) Ομάδα σχηματίζουν δύο ή περισσότερα άτομα

(β) που αναπτύσσουν σχέσεις μεταξύ τους, για να πετύχουν κοινούς στόχους,

(γ) και αναγνωρίζουν ότι ανήκουν στην ίδια ομάδα.

*Παραδείγματα*

Για παράδειγμα ομάδα αποτελούν

(α) οι εργάτες του τμήματος παραγωγής σε μια επιχείρηση,

(β) οι υπάλληλοι του τμήματος χορηγήσεων σε μια τράπεζα,

(γ) ο σύλλογος γονέων ενός σχολείου.

Δεν αποτελούν όμως ομάδα

(α) το σύνολο των θεατών μιας κινηματογραφικής ταινίας

(β) ή το σύνολο των επιβατών του πλοίου «της γραμμής»,

γιατί δεν εκπληρώνουν τους όρους της ομάδας.

*Είδη Ομάδων*

Στο χώρο των κοινωνικών οργανώσεων οι ομάδες παίρνουν τυπική και άτυπη μορφή και υπόσταση.

ΤΥΠΙΚΕΣ ΟΜΑΔΕΣ

*Ορισμός*

Τυπική ομάδα συγκροτούν τα άτομα που η διοίκηση συνειδητά ομαδοποιεί με σκοπό την επίτευξη συγκεκριμένου έργου.

*Χαρακτηριστικά*

(α) Τους παρέχει επίσημα καθορισμένη εξουσία

(β) και τα επιφορτίζει με ευθύνες, ώστε να πετύχουν συγκεκριμένο αποτέλεσμα.

Για παράδειγμα τα τμήματα και υποτμήματα μιας επιχείρησης αποτελούν τυπικές ομάδες.

ΑΤΥΠΕΣ ΟΜΑΔΕΣ

Ορισμός

 Αντίθετα, η δημιουργία άτυπων ομάδων δεν είναι απόφαση και έργο της επίσημης οργάνωσης ή διοίκησης.

*Δημιουργία*

Δημιουργούνται από τους εργαζόμενους που έχουν τους ίδιους σκοπούς για την ικανοποίηση συνήθως αναγκών τους. (π.χ. ομάδες φίλων, κλίκες κτλ).

*Ρόλος*

Ο ρόλος των άτυπων ομάδων είναι εξίσου σημαντικός με το ρόλο των τυπικών ομάδων, για την επιτυχή λειτουργία της επιχείρησης.

*Είδη τυπικών ομάδων*

Κύρια είδη τυπικών ομάδων είναι:

1.Κάθετες ομάδες (ιεραρχικές ομάδες).

(α) Αυτές αποτελούν ουσιαστικά μέρη της οργανωτικής δομής

(β) και η σύνθεση τους παραμένει σταθερή διαχρονικά.

Τα μέλη τους έχουν συγκεκριμένη ευθύνη για την υλοποίηση κάποιας λειτουργίας και έργου στην επιχείρηση.

Κάθετες ομάδες είναι οι διευθύνσεις, τα τμήματα και τα “γραφεία”. (υποδιαίρεση τμήματος).

2.Οριζόντιες–διατμηματικές ομάδες.

*Σύνθεση*

Αποτελούνται

(α) από εργαζομένους διαφορετικών διευθύνσεων ή τμημάτων ή

(β) και από εργαζομένους με διαφορετική ειδικότητα.

*Διάρκεια*

Μπορεί να είναι διαρκείς (μόνιμες) ή προσωρινές.

*Λόγοι δημιουργίας*

Συνήθως οι λόγοι που οδηγούν στη δημιουργία οριζοντίων- διατμηματικών ομάδων είναι:

(α) Η υλοποίηση ενός έργου το οποίο απαιτεί τη συνεργασία περισσοτέρων διευθύνσεων ή τμημάτων (π.χ. δημιουργία ενός νέου προϊόντος)

 (β) Ο συντονισμός συνεργατών, λειτουργιών ή αποφάσεων μεταξύ διαφορετικών τμημάτων (π.χ. συντονιστικές επιτροπές)

**Ερωτήσεις Πανελληνίων Εξετάσεων τύπου Σωστού Λάθους**

1. Τυπική ομάδα συγκροτούν τα άτομα που η διοίκηση συνειδητά ομαδοποιεί με σκοπό την επίτευξη συγκεκριμένου έργου ( Γενικό 2012)

2. Οι λειτουργικές ομάδες αποτελούνται από εργαζομένους διαφορετικών διευθύνσεων ή τμημάτων ή και από εργαζομένους με διαφορετική ειδικότητα. (Γενικό 2003)

**Ερωτήσεις Πανελληνίων Εξετάσεων πολλαπλής επιλογής**

**1. Ομάδα αποτελούν :**

α. οι επιβάτες του τρένου

β. ο σύλλογος καθηγητών του σχολείου

γ. οι θεατές μιας κινηματογραφικής ταινίας

δ. οι επισκέπτες ενός ζωολογικού κήπου (Γενικό 2103)

Ερωτήσεις ανάπτυξης πανελληνίων εξετάσεων

1. Από τα είδη των τυπικών ομάδων, να περιγράψετε τις κάθετες ομάδες και τις οριζόντιες –διατμηματικές ομάδες. Ποιοι είναι συνήθως οι λόγοι που οδηγούν στη δημιουργία οριζόντιων –διατμηματικών ομάδων; (Γενικές 2011)